*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 22ας Σεπτεμβρίου 1987

για την τροποποίηση, όσον αφορά ορισμένα μέτρα σχετικά με την πανώλη των χοίρων, των οδηγιών 64/432/ΕΟΚ και 72/461/ΕΟΚ

(87/489/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση για την ίδρυση της Ευρωπαϊκής Οικονομικής Κοινότητας,

την απόφαση 87/231/ΕΟΚ του Συμβουλίου της 7 Απριλίου 1987 που τροποποιεί, όσον αφορά ορισμένα μέτρα σχετικά με την πανώλη των χοίρων, τις οδηγίες 64/432/ΕΟΚ και 72/461/ΕΟΚ (1), και ιδίως το άρθρο 3,

την πρόταση της Επιτροπής (2),

τη γνώμη του Ευρωπαϊκού Κοινοβουλίου (3),

τη γνώμη της Οικονομικής και Κοινωτικής Επιτροπής (4),

Εκτιμώντας:

ότι, σύμφωνα με το άρθρο 2 της απόφασης 87/230/ΕΟΚ (5), το Συμβούλιο αποφασίζει ιδίως για τα απαραίτητα μέτρα που οφείλουν να εφαρμόσουν τα κράτη μέλη ώστε να επιτευχθεί η εξάλειψη της κλασικής πανώλης των χοίρων στην Κοινότητα· ότι τα μέτρα αυτά είναι πιθανό να έχουν επιπτώσεις στο σύνολο της μέχρι σήμερα κοινοτικής ρύθμισης των προβλημάτων υγειονομικού ελέγχου στο εμπόριο των ζώων και των κρεάτων· ότι θα πρέπει ως εκ τούτου, προκειμένου να εξασφαλιστεί η αποτελεσματικότητα των μέτρων αυτών, να τροποποιηθούν κατάλληλα οι διατάξεις της ρύθμισης αυτής·

ότι η οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (6), διευκρίνισε τους όρους που πρέπει να πληρούν, όσον αφορά την κλασική πανώλη των χοίρων, οι ζώντες χοίροι που προορίζονται για τις ενδοκοινοτικές συναλλαγές·

ότι η οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (7), διευκρίνισε τους όρους που πρέπει να πληρούν, όσον αφορά την κλασική πανώλη των χοίρων, τα νωπά κρέατα χοιροειδών που προορίζονται για τις ενδοκοινοτικές συναλλαγές·

ότι κατόπιν των εθνικών προγραμμάτων εξάλειψης της κλασικής πανώλης των χοίρων που καταρτίστηκαν στο πλαίσιο κοινοτικής δράσης, η ασθένεια εξαλείφθηκε πλήρως από ορισμένα κράτη μέλη, τα οποία μπορούν να χαρακτηρισθούν επίσημα ως πλήρως απαλλαγμένα από την κλασική πανώλη των χοίρων· ότι, ως εκ τούτου, θα πρέπει να τους δοθεί η δυνατότητα να διατηρήσουν το καθεστώς που έχουν πετύχει και να αποφύγουν την επανεμφάνιση της ασθένειας στο έδαφός τους, με ενδυνάμωση των εγγυήσεων που τους χορηγήθηκαν κατά τις συναλλαγές, λαμβανομένης υπόψη της αρνητικής επίπτωσης της ασθένειας αυτής στην παραγωγικότητα της κτηνοτροφίας τους και στα εισοδήματα των εργαζομένων στον τομέα αυτό,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 64/432/ΕΟΚ τροποποιείται ως εξής:

1. στο άρθρο 2 στοιχείο ο) δεύτερη περίπτωση και στοιχείο π) in fine, προστίθενται οι λέξεις «κατά τη διάρκεια των τελευταίων δώδεκα μηνών».

2. στο άρθρο 4β παράγραφος 1 στοιχείο γ) πέμπτη και έκτη σειρά, η λέξη «ομόφωνα» αντικαθίσταται από τις λέξεις «με ειδική πλειοψηφία».

3. στο άρθρο 4β, η παράγραφος 2 αντικαθίσταται από το ακόλουθο κείμενο:

«2. Το παρόν άρθρο εφαρμόζεται μέχρι την 31η Δεκεμβρίου 1991. Η Επιτροπή υποβάλλει στο Συμβούλιο, το αργότερο μέχρι την 1η Ιουλίου 1991, έκθεση για την εξέλιξη της κατάστασης, κυρίως όσον αφορά τις συναλλαγές, μαζί με τις κατάλληλες προτάσεις για την πανώλη των χοίρων.

Το Συμβούλιο αποφασίζει με ειδική πλειοψηφία για τις προτάσεις αυτές το αργότερο μέχρι τις 31 Δεκεμβρίου 1991.»

4. Στο άρθρο 7 παράγραφος 1:

- σημείο ΣΤ, η ημερομηνία «31 Δεκεμβρίου 1988» αντικαθίσταται από την ημερομηνία «31 Δεκεμβρίου 1991»,

Π στο σημείο Ζ τέταρτη σειρά οι όροι «στοιχείο» αντικαθίστανται από «στοιχείο δ)».

Άρθρο 2

Το άρθρο 13α της οδηγίας 72/461/ΕΟΚ τροποποιείται ως εξής:

- στην παράγραφο 1, οι λέξεις «σε σφαγείο στο οποίο δεν έχουν σφαγεί εμβολιασμένοι χοίροι» αντικαθίστανται από τις λέξεις «σε σφαγείο στο οποίο δεν έχουν σφαγεί οι χοίροι που έχουν εμβολιασθεί κατά της πανώλης των χοίρων κατά τη διάρκεια των δώδεκα μηνών».

- στην παράγραφο 2, οι λέξεις «με ομοφωνία» αντικαθίστανται από τις λέξεις «με ειδική πλειοψηφία».

- στην παράγραφο 3 πρώτο και τρίτο εδάφιο, η ημερομηνία «31 Δεκεμβρίου 1988» αντικαθίσταται από την ημερομηνία «31 Δεκεμβρίου 1991».

Άρθρο 3

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο μέχρι τις 31 Δεκεμβρίου 1988. Ενημερώνουν αμέσως την Επιτροπή σχετικά.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 22 Σεπτεμβρίου 1987.

Για το Συμβούλιο

Ο Πρόεδρος

L. TOERNAES

(1) ΕΕ αριθ. L 99 της 11. 4. 1987, σ. 18.

(2) ΕΕ αριθ. C 295 της 21. 11. 1986, σ. 5.

(3) ΕΕ αριθ. C 76 της 23. 3. 1987, σ. 169.

(4) ΕΕ αριθ. C 83 της 30. 3. 1987, σ. 3.

(5) ΕΕ αριθ. L 99 της 11. 4. 1987, σ. 16.

(6) ΕΕ αριθ. 121 της 29. 7. 1964, σ. 1977/64.

(7) ΕΕ αριθ. L 302 της 31. 12. 1972, σ. 28.